**Letošnja žetev in odkup pšenice**

Žitna veriga, ki od leta 2010 povezuje kmete, kmetijska gospodarstva, zadruge in mlinarje ter druge organizatorje odkupa, katere cilj je izboljšanje odnosov v žitni verigi, deluje ves čas s ciljem povečanja slovenske samooskrbe.

Letošnja žetev pšenice je že v polnem teku in  kljub nekaterim slabšim pričakovanjem glede kakovosti in količin, dobro poteka. Odkup, kot vsako leto, poteka po običajnih ustaljenih navadah.

Nekateri organizatorji odkupa in nekateri končni odkupovalci so že določili svoje končne odkupne cene pšenice. Zato so se predstavniki različnih deležnikov žitne verige odločili, da sestanek, kjer se določijo intervali odkupnih cen za posamezne kakovostne razrede pšenice, letos ni potreben.

Mlinarska industrija je v času epidemije Covid-19 ravnala odgovorno in v skrbi za svoje kupce poskušala na trgu dobiti surovine, ki so bile takrat na voljo. Nihče ni vedel, kako bo deloval trg med epidemijo ter kako dolgo bo le ta trajala, zato so zaloge v mlinih višje kot običajno.

Lani je bilo trgu ponujene 79.282 t pšenice, od katere je bilo 50.530 t krušne. Pričakovati je, da bo tudi letos vsak pridelovalec pšenice našel svojega kupca, seveda če le ta ustreza kakovostnim parametrom.

Dodatne informacije: dr. Tatjana Zagorc, direktorica GZS-ZKŽP (tatjana.zagorc@gzs.si)